**PÁLYÁZATI FELHÍVÁS**

**a 61. Velencei Képzőművészeti Biennále Magyar Pavilonjában rendezendő kiállítás kurátori megbízatására**

A Ludwig Múzeum – Kortárs Művészeti Múzeum feladata a Velencei Biennále képzőművészeti és építészeti kiállításainak megrendezése. A múzeum vezetője – az eddigi hazai gyakorlatot folytatva – pályázatot ír ki a nemzeti pavilonban rendezendő kiállítás kurátori megbízatására. A 2026. évi Velencei Képzőművészeti Biennálén az a kiállítás képviseli Magyarországot, amelynek koncepcióját a kurátori pályaművek közül a szakmai zsűri a legjobbnak ítéli.

 A pályázat kiírója: Dr. Fabényi Julia, a Ludwig Múzeum – Kortárs Művészeti Múzeum igazgatója, a Velencei Biennále nemzeti biztosa.

A pályázat tárgya: a 61. Velencei Nemzetközi Képzőművészeti Biennále magyar pavilonjában rendezendő kiállítás kurátori megbízása.

A pályázat hivatalos megjelenésének helye: a Ludwig Múzeum – Kortárs Művészeti Múzeum honlapja

A pályázat jellege: a résztvevők körét tekintve nyílt. Minden olyan személy pályázhat, aki jártas a kortárs képzőművészetben és számottevő kurátori praxissal és kiállításrendezői gyakorlattal rendelkezik. A kurátori poszt egyszemélyes, a kurátori feladat társkurátor nélkül látandó el. A kurátor nem lehet egyúttal kiállító is.

**A pályázat beadási határideje: 2025. január 20. (A postai feladás legkésőbbi napja).**

A pályázat beadásának módja: a pályázatot nyomtatott formában, egy példányban és pendrive-on egy példányban elsőbbségi és ajánlott postai küldeményként kell feladni a következő címre: Ludwig Múzeum 1095 Budapest, Komor Marcell u. 1. (A borítékra ráírandó: Velencei Biennále pályázat.)

A postai feladás megtörténtéről – regisztráció céljából – a pályázó kurátortól egy e-mailt várunk a következő címre: biennale@ludwigmuseum.hu

A pályázatnak kötelezően tartalmaznia kell:

1. A pályázó kurátor, valamint a kiállításon bemutatandó alkotó(k) rövid **szakmai életrajzát**, amelyben az idegennyelv-ismeret szintjét is meg kell jelölni.

2. A magyar pavilonban bemutatandó projekt **szakmai koncepcióját** 6000-10000 karakternyi terjedelemben magyarul, valamint annak 800-1200 karakternyi terjedelmű rezüméjét magyarul és angolul.

3. A projekt **látványtervét** legalább öt, legfeljebb tizenöt önálló kép vagy mozgókép (H.264, mpeg2, mpeg4) formájában.

4. A kiállítás tervezett **katalógusának** szakmai koncepcióját és technikai leírását 3000–6000 karakternyi terjedelemben.

5. **Kommunikációs koncepciót** (ezen belül ötletet a velencei sajtónapokon osztandó kreatív reklámajándékra).

6. A projekt **költségvetési tervét**.

Tudnivalók a **költségvetés** tervezéséhez:

A projekt múzeum által biztosított költségkerete nem lehet több bruttó 23 millió Ft-nál, az efölött szükséges kiadások fedezetéről nyilatkozni kell.

**A költségvetésnek – a letölthető költségterv-űrlap szerinti bontásban – tartalmaznia kell:**

* a.) A kiállítás kivitelezésének teljes költségét (installációs költség, műszaki, technikai eszközök),
* b.) A katalógus és a kapcsolódó információs anyagok költségét (szerzők, grafikus, fordító tiszteletdíja, jogdíjak; katalógus, szórólap, pavilonfeliratok, kommunikációs anyagok nyomdaköltsége stb.),
* c.) Szállítás (közúton, vízen) és a kapcsolódó biztosítás díja,
* d.) Útiköltségek (az építés, és bontás idejére a kiállító és a szakma/műszaki stáb részére),
* e.) Szállásköltség (az építés és bontás idejére a kiállító és a szakmai/műszaki stáb részére),
* f.) A kiállítást építésében/bontásában közreműködő Ludwig Múzeum műszaki stábjának napidíja,
* g.) A kurátor és a kiállító művész tiszteletdíja,
* h.) Előre nem látható költségek fedezetére biztosított tartalék keretösszeg (a költségkeret 5 %-a).
* i.) A költségkeretet meghaladó kiadások tervezése esetén csatolni kell a költségviselő cégszerű szándéknyilatkozatát a támogatás összegszerű vállalásról.

A napidíj kivételével valamennyi kiadás csak dologi költségként tervezhető. Eszközbérlés csak nagyon indokolt esetben tervezhető. A költségkeret művek kivitelezésére nem fordítható.

A pavilon működtetésének költségeit (közüzemi díjak, teremőrzés, hatósági engedélyek stb.), valamint a kapcsolódó kommunikáció költségeit nem kell tervezni, kivéve, ha az – a projekt speciális volta miatt – eltér a szokásostól.

A költségvetési terv a Velencei Biennále Iroda által kerül véglegesítésre, és nemzeti biztos hagyja jóvá.

7. A megvalósítás ütemezését különös tekintettel az előkészítési munkálatokra, a kiutazásokra, az építési időszakra, esetleges karbantartásra és a bontásra.

8. Az aláírt nyilatkozati űrlapot, melynek tartalma:

* a.) A pályázó hozzájáruló nyilatkozata, ahhoz, hogy
- a pályázat kiírója a benyújtott pályázati anyagot, illetve a pályázat által tartalmazott személyes és egyéb adatokat kezelje, archívumban tárolja, illetőleg azokba a zsűri tagjai betekinthessenek,
- a pályázat kiírója a beadott pályázati anyagot a Ludwig Múzeum – Kortárs Művészeti Múzeum honlapján, valamint szakkönyvtárában – a személyes adatokat tartalmazó nyilatkozatok kivételével – az eredményhirdetést követően nyilvánossá tegye,
- nyertessége esetén a pályázat megvalósításának feltételeit, illetőleg a megbízási szerződésben foglalt feltételeket elfogadja.
* b.) Valamennyi kiállító (közreműködő alkotó) írásbeli hozzájárulása műveik bemutatásához, illetőleg a kiállítás tematikájának megfelelő felhasználásához.
* c.) A pályázó és a kiállítók személyes elérhetőségei (lakcím, telefon, e-mail). Kérjük, hogy ezt külön fájlban tegye föl az elektronikus adathordozóra.

A nyilatkozati űrlap letölthető a múzeum honlapján közzétett felhíváson belüli linken keresztül.

A pályázatot benyújtók elfogadják, hogy az eredményhirdetést követően a pályaművekbe bárki betekinthet, az azzal kapcsolatos adatok – a személyes adatok kivételével – nyilvánosak. A pályázat kiírója fenntartja a jogot, hogy a pályázat elbírálása során a pályázótól a pályázatban vállalt kötelezettségére megfelelő biztosítékot kérjen.

**A pályázat érvényességének feltételei:**

a.) A postára adás előírt dátumának való megfelelés.

b.) Valamennyi szükséges melléklet és a nyilatkozat megléte az előírt formában (kinyomtatva és elektronikus adathordozón).

Amennyiben a pályázat kiírója a pályázat érvényességének vizsgálata során megállapítja, hogy a pályázat nem minden pontban felel meg a pályázati kiírásban foglalt feltételeknek, a pályázót egy alkalommal 2 napos határidővel elektronikus levél útján hiánypótlásra szólíthatja fel. Hiánypótlásra nincs mód, amennyiben a pályázatot határidőn túl adták postára. A hiánypótlás elmaradása vagy elégtelensége esetén a pályázó nem hívható be prezentációra.

**Elbírálás, döntés:**

A pályázatot szakmai zsűri bírálja el, melynek tagjai:

* **Boros Géza** művészettörténész, a Ludwig Múzeum – Kortárs Művészeti Múzeum Velencei Biennále Irodája vezetője,
* **Dr. Fabényi Julia**, művészettörténész, a Ludwig Múzeum – Kortárs Művészeti Múzeum igazgatója (a zsűri elnöke),
* **Kopeczky Róna** művészettörténész, a 2024. évi Velencei Képzőművészeti Biennále Magyar Pavilonja kurátora,
* **Sturcz János** művészettörténész, a Magyar Művészeti Akadémia tagja, a Magyar Képzőművészeti Egyetem egyetemi tanára, az 1999. évi Velencei Képzőművészeti Biennále nemzeti biztosa,
* **Szipőcs Krisztina** művészettörténész, a Ludwig Múzeum – Kortárs Művészeti Múzeum szakmai igazgató-helyettese,
* **Vízi Katalin** művészettörténész, a MODEM ügyvezető igazgatója.

A zsűri a beérkezett pályázatok áttekintése után zártkörű prezentáción hallgatja meg a pályázókat. A prezentációt 2025. január 28. – február 7. közötti időpontban tervezzük megtartani.

A zsűri fenntartja azt a jogot, hogy a prezentációra kizárólag azokat a pályázókat hívja be, akiknek a pályázatát szakmai szempontból a Velencei Biennále kontextusában nemzetközi viszonylatban is relevánsnak ítéli meg, és technikai-pénzügyi szempontból is megvalósíthatónak tartja.

Az elbírálás során kiemelt szempont a koncepció szakmai színvonala, a bemutatási mód invenciózussága valamint a kiállítás fenntarthatósága.

A prezentáción csak olyan pályázó vehet rész, aki az esetlegesen szükséges hiánypótlásnak a hiánypótlási felhívást követő két munkanapon belül eleget tett.

A prezentációk alapján a zsűri egy második fordulóra hívhatja meg a legjobbnak talált, de továbbfejlesztést igénylő pályázatot benyújtókat.

Az eredményhirdetés legkésőbbi időpontja (amennyiben nincs második forduló): **2025. február 14.**

A nyertes kihirdetése a Ludwig Múzeum – Kortárs Művészeti Múzeum honlapján történik, amelyről a pályázók értesítést kapnak. Az eredményhirdetés tartalma: a nyertes pályázat rövid ismertetése és értékelése, illetve a további pályázók neve, pályázatuk címe.

A pályázat kiírója az eredmény hivatalos kihirdetése előtt a pályázók személyéről és a pályázatok tartalmáról nem ad ki információt. Az eredményhirdetést követő hét munkanapon belül valamennyi benyújtott pályázati anyag – a személyes adatokat tartalmazó nyilatkozatok kivételével – felkerül a múzeum honlapjára.

A pályázat nyertes kurátorával és a kiállító művész(ek)el a Ludwig Múzeum – Kortárs Művészeti Múzeum megbízási illetve felhasználási szerződést köt. A kiállítást a nyertes kurátori koncepció alapján a múzeum valósítja meg. Projektvezető: a Velencei Biennále Iroda vezetője.

A kiállítás végeztével egy, a kiállító művész munkásságát reprezentáló mű – az eddigi gyakorlatot folytatva, adományként – a Ludwig Múzeum gyűjteményébe kerül.

Amennyiben a szakmai zsűri nem talál megfelelő pályázatot vagy a nyertes pályázat megvalósításának előkészítése – a kurátornak vagy a kiállítóknak felróhatóan – az eredményhirdetést követő két hónap elteltével nem halad előre, vagy a megvalósítás tényleges költségei előreláthatóan túllépik a meghatározott költségkeretet és ez veszélyezteti a magyar megjelenést, a nemzeti biztos saját hatáskörben eljárva jogosult a nyertestől a megbízást visszavonni és új pályázat kiírása nélkül másik kiállítás megrendezéséről gondoskodni. Ennek során jogosult a pályázaton részt vett másik pályázót is megbízni.

Egyéb, a felhívásban nem szabályozott kérdésekben a vonatkozó jogszabályokat és a zsűri határozatait kell alkalmazni.

**Tájékoztató adatok:**

A 61. Velencei Képzőművészeti Biennálét várhatóan 2026. áprilisa és novembere között fogják megrendezni. A főkurátort a pályázat kiírásakor még nem nevezte ki a Biennále vezetése. (Amint ez megtörténik, frissítjük a kiírás ezen részét).

A pályázóknak figyelembe kell venni a Velencei Biennále mint kiállítástípus sajátosságait és a Magyar Pavilon kiállítótermi adottságait és műszaki lehetőségeit.

A Magyar Pavilon alaprajzi prezentációja és aktualizált műszaki leírása a múzeum [honlapján](https://www.ludwigmuseum.hu/velencei-biennale/magyar-pavilon/muszaki-informaciok) érhető el.

A Magyar Pavilon elmúlt időszakának kiállításairól [ITT](https://www.ludwigmuseum.hu/velencei-biennale/magyar-reszvetel-velencei-biennalen/2002-2019) lehet tájékozódni.

További kontakt: biennale@ludwigmuseum.hu

Budapest, 2024. szeptember 30.

Dr. Fabényi Julia

a Ludwig Múzeum – Kortárs Művészeti Múzeum igazgatója, a Velencei Biennále nemzeti biztosa